ANC, Nelson Mandela-stigting vaar uit teen TrumpPres. Donald Trump (Foto: Alex Brandon, AP) Die Nelson Mandela-stigting en ANC het uitgevaar oor die Amerikaanse pres. Donald Trump wat glo beledigende kommentaar oor oudpres. Nelson Mandela gelewer het. The Washington Post het Sondag berig dat Michael Cohen, Trump se voormalige prokureur en vertroueling, glo in sy nuwe boek, Disloyal, skryf dat Trump meen Mandela was nie ŉ ware leier nie en dat Suid-Afrika onder sy bewind stadig maar seker verbrokkel het. Trump het volgens Cohen ook die land se apartheidsera geloof. Die ANC het Trump se beweerde uitlatings ten sterkste veroordeel. “Die beledigings kom van ŉ persoon wat self nie ŉ voorbeeld van ŉ bekwame leier is nie. Trump is die mees verdelende, vrouehatende en oneerbiedige persoon wat ooit die amp van president beklee het,” het Pule Mabe, nasionale woordvoerder van die ANC, gesê. “Die ikoon van ons struggle, pres. Nelson Mandela, staan in skrille kontras met Trump. Pres. Mandela, ŉ verenigende en beginselvaste leier, het na die wêreld uitgereik en gepoog om vrede en ŉ regverdige samelewing te weeg te bring.” Die ANC sê Mandela het in die waarde van internasionale betrekkinge geglo en het ŉ sterk vriendskap met oudpres. Bill Clinton gesmee, interaksie gehad met politieke leiers oor die politieke spektrum en nooit sy beginsels vir pragmatiese korttermyndoelstellings laat vaar nie. “Ons is vol vertroue dat Mandela na Trump sou uitreik om hom te help leer om die ingewikkelde uitdagings van die ontwikkelende wêreld te verstaan.” Die Nelson Mandela-stigting het gesê hy glo nie dat leiers wat soos Trump optree in staat is om gesaghebbende kommentaar te lewer op die lewe en werk van Madiba nie. “Madiba het eenkeer gesê: ‘ŉ Goeie leier kan openhartig en deeglik in ŉ debat betrokke raak, wetend dat hy en die ander party aan die einde nader aan mekaar moet wees en sodoende sterker daaruit kom.’ “Jy het nie ŉ idee van goeie leierskap as jy arrogant, oppervlakkig en oningelig is nie. Ons sal aanbeveel dat Trump oor hierdie woorde gaan nadink.”